আমরা জানি, তিনি নিজেও আমাদেরকে জানিয়ে দিয়েছেন তার অজান্তে যে তিনি জামাকাপড় সম্পর্কে সচেতন ছিলেন। ভালো দর্জির দোকানে জামা সেলাই করাচ্ছেন, কাপড় লন্ড্রিতে দিয়েছেন, এসব খবর তার দিনলিপিতে উল্লেখের মর্যাদা দাবি করেছে। কেশবিলাসের উল্লেখ দেখেছি, চুল কাটাচ্ছেন এমন খবরও পাওয়া যাচ্ছে। তার জন্য অত্যন্ত বিশিষ্ট ও সম্মানিত ব্যক্তি ছিলেন অ্যাডভোকেট কামরুদ্দীন আহমদ। এক সময়ে তিনি ট্রেড ইউনিয়ন আন্দোলন করতেন। সে সময়ে আমরা তাকে লুঙ্গি পরিহিত অবস্থায় দেখেছি। সাধারণ নয়, দামি লুঙ্গি। পরবর্তীকালে তিনি রাষ্ট্রদূত হয়েছিলেন, তখন তার কী পরিধেয় ছিল জানি না, কিন্তু ৭০ সালে এবং ৭১-এর পরে তাকে ট্রাউজার্স শার্ট এবং স্যুটে দেখতে পেয়েছি। তাজউদ্দীন আহমদ কিন্তু পোশাক বদলানোর প্রয়োজনবোধ করেননি। যে জামাকাপড়ে শহরে আসতেন, সেই অবরণেই গ্রামে চলে যেতেন। পোশাক কোনো দূরত্বের সৃষ্টি করত না, যেমন করত না তার ইংরেজি জ্ঞান ও ইংরেজি ভাষাতে ব্যক্তিগত দিনলিপি লেখার অভ্যাস। তিনি এক ও অভিন্ন এক ব্যক্তি।